**Festivalio ,,Muzika kviečia kiekvieną‘‘ baigiamasis koncertas Klaipėdoje**

Lapkričio 18 d. Klaipėdos koncertų salėje vyko II –ojo vaikų ir jaunimo festivalio ,,Muzika kviečia kiekvieną‘‘ baigiamasis koncertas. Festivalis, kurį organizavo Klaipėdos S. Šimkaus konservatorija, vyko ištisus metus: 2016 m. lapkričio mėn. konservatorijos pedagogai aplankė Klaipėdos miesto ir Vakarų regiono meno ir muzikos mokyklas, kuriose vedė meistriškumo pamokas, dalyvavo mokinių koncertuose bei vykdė atrankas; 2017 m. pavasarį mokyklos turėjo galimybę pristatyti savo programas įvairiose Klaipėdos miesto koncertinėse erdvėse; vasaros pabaigoje vyko trijų dienų kūrybinė stovykla, kurioje buvo ruošiama baigiamojo koncerto programa su klasikinės muzikos profesionalais ; lapkričio 18 d. – baigiamasis festivalio koncertas.

Šiame projekte dalyvavo Pagėgių savivaldybės meno ir sporto mokyklos merginų vokalinis anasamblis bei solistas Rokas Kondrotas (mokytoja Regina Pilkionienė). Jie sėkmingai įveikė visas atrankas, dalyvavo kūrybinėje stovykloje, kurioje su jais dirbo Rostoko miesto (Vokietija) vokalo skyriaus vedėja, docentė, operos solistė Auksė Petroni bei buvo pakviesti į baigiamąjį festivalio koncertą.

Koncertas prasidėjo Klaipėdos miesto mero Vytauto Grubliausko sveikinimo kalba. Jis sakė, jog labai džiaugiasi, kad būtent čia – Klaipėoje, 2017 m. Lietuvos kultūros sostinėje, buriasi jaunieji muzikos talentai, semiasi patirties, auga ir tobulėja. Koncerte skambėjo 20 kūrinių, parengtų kūrybinės stovyklos metu. Jaunieji talentai grojo įvairiais instrumentais, skambėjo vokaliniai kūriniai. Pagėgių merginų vokalinis ansamblis atliko L.Abariaus dainą ,,Vyturys‘‘ , Rokas –B.Balakauskienės dainą ,,Skaičiuotės‘‘. Koncertas baigėsi specialiai šiam renginiui jaunos kompozitorės I.Parnarauskaitės sukurtu kūriniu ,,Mėlynas smėlis delnuos‘‘, kurį atliko visi festivalio dalyviai su konservatorijos orkestru ir choru. Konservatorijos direktorė L.Jonavičienė dėkojo visiems už tikėjimą meno galia.

Labai džiaugiamės, kad dalyvavome šiame projekte ir tikime kad festivalis ,,Muzika kviečia kiekvieną‘‘ jauniems talentams taps didžiuliu postūmiu ir prasmingu žingsniu tobulėjimo kelyje.

Pagėgių savivaldybės meno ir sporto mokyklos

direktorė Evelina Norkienė